Конча Сардойя
Малък романс

Превод от испански: Александър Муратов, Атанас Далчев, 1978

chitanka.info

Старите кърви ме замесват

в твоите калища, Испанио.

Моят корен е поникнал

нейде в знатната Кантабрия

и богато избуява

в долината на Навара.

Аз не се родих във тебе,

аз дойдох момиче още

във къщата, където всички

мои близки и роднини

произнасяха със гордост

иберийска мойто име.

Зърното у мен израсна

във дърво под твойто слънце.

И направих твойта мъка

моя същност, моя участ.

Ах, легендата старинна,

чута още от детинство,

днеска е история жива,

с горестни сълзи пропита!

Мойта тъмна кръв трагична

разцъфтява в твоите степи:

едър ален мак израсъл

на една бразда безводна.

Мен ме носи череп вятър

по крайбрежия далечни.

Писано ми е навярно

да умра сама и скръбна

в ясна заран, без да зърна

твоите светлини и птици.

Смърт самотна ме очаква.

Във един романс ти казвам

съкровената си дума:

ако дните ми завършат

в градовете чуждестранни,

нека клетата ми пепел

се завърне в теб, Испанио,

с ветровете и морето.

Нека с твойта пръст се смеси.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.